તમે કોઇને ત્યાં ગયા હોય અને કોઇ વ્યક્તિ ચા અથવા કોફી લાવીને આપે, પરંતુ તેમાં ખાંડ ન હોય તો? તમે નહીં બોલો તો પણ તમારો ચહેરો તો જવાબ આપી જ દેશે. ચા અથવા કોફી તો સારી છે પણ તેમાં ખાંડ નથી. એ જ રીતે તમે જ્યારે વાતચીત કરો છો ત્યારે શબ્દમાં ખાંડ નથી એટલે કે શબ્દમાં જો માધુર્ય નથી તો સામા વ્યક્તિનો ચહેરો કે જેની સાથે વાતચીત કરો છો, તેનો ચહેરો ઉતરી જશે. જો તમારા શબ્દોમાં મીઠાશ હશે તો તે તમારા શબ્દોનાં માધુર્યનું પાન કરીને તેને પણ સંતોષ મળશે. એવા અનેક પ્રસંગો બનતાં હોય છે જ્યાં શબ્દનાં માધુર્યનો અભાવ, ક્લેશનું કારણ બનતો હોય છે.